Politiet fik udbytte af at henvende sig til offentligheden i sag om drab og voldtægt af 85-årig. Jagten på en cirka 20-årig mand fortsætter.

Politiet i Aalborg har travlt. Mandag blev offentligheden bedt om hjælp i sagen om den dræbte Gerda Møller på Kastetvej, og tirsdag er det væltet ind med henvendelser. - Det har givet bonus. Vi har fået 10-15 nye brugbare henvendelser, som vi efterforsker på fuld kraft, siger vicepolitiinspektør Frank Olsen til Ritzau. De nye tip drejer sig alle om den cirka 20-årige mand, der er set i nærheden af den afdøde Gerda Møllers hjem omkring drabstidspunktet. - Der er intet konkret endnu, men vi håber, det følger snart, siger Frank Olsen. Ud over manden, der beskrives som 180-185 meter høj, ranglet og med mørkt pjusket hår og uren hud, efterlyser politiet fortsat to kvinder af asiatisk udseende, der er set i et busskur uden for den dræbtes adresse. /ritzau/